Barón **Alojz** **Medňanský** - prídomok "Mednyánszky de Medne et Medgyes" (maď. *Mednyánszky Alajos*; \* 20. apríl 1784, Martin-Priekopa – † 17. jún 1844, Hlohovec) bol uhorský šľachtic, štátny úradník a spisovateľ. Popri úradoch sa venoval aj histórii, štatistike, archeológii, publikačnej činnosti a národopisu.

Biografia
---------

Pochádzal zo starobylej šľachtickej rodiny Medňanskovcov, ktorá vyvodzovala svoj pôvod z Medného v Trenčianskej stolici. Jeho otcom bol Ladislav Medňanský (1752 – 1792), ktorý zomrel, keď mal Alojz osem rokov, jeho matkou bola Jozefína z rodu Esterháziovcov (1756 – 1839). Detstvo prežil v Beckove pod dohľadom svojho starého otca Antona Medňanského. Študoval na piaristickom gymnáziu v Trenčíne, potom na slávnej škole Theresianum vo Viedni a napokon na Právnickej akadémii v Bratislave vyštudoval právo a filozofiu (štúdium ukončil v roku 1804).

Pôsobil pri Uhorskej dvorskej kancelárii vo Viedni a postupne tam získal vysoké štátne funkcie. Jeho prvou manželkou bola Mária Antónia Bolza (\* 1789 – † 1810), s ktorou mali deti Karola, Jozefínu a Štefana. Jeho druhou manželkou sa v roku 1820 stala Agnesa Majláthová (\* 1798 – † 1855), dcéra grófa Jozefa Majlátha (\* 1735/37 – † 1810). Z tohto manželstva sa mu narodili tri deti (Hedviga, Gejza a Dionýz).

Po smrti svojej prvej ženy (1810) sa utiahol do rodinného kaštieľa vo Veselom (alebo do neďalekých Rakovíc), kde sa venoval zveľaďovaniu svojho hospodárstva, štúdiu histórie a literárnej činnosti. Napísal biografie kráľa Mateja Korvína, palatínov Juraja Turzu a Štefana Ilešháziho, vojenského veliteľa Tomáša Nádašdiho.[chýba zdroj] Písal články o rozvoji uhorského poľnohospodárstva, najmä v oblasti chovu nových druhov oviec a koní. Zúčastnil sa na uhorskom sneme v roku 1811 a tiež v rokoch 1825 – 1827. Na tomto sneme bol účastný príprav na založení Uhorskej učenej spoločnosti.

V roku 1830 sa vrátil do štátnej služby. Zastával rozličné vysoké úrady a politické i kultúrne funkcie (v roku 1830 napríklad pôsobil ako komisár v Budíne pre boj s cholerovou epidémiou). Od roku 1837 bol hlavným županom Nitrianskej stolice. V roku 1840 sa stal predsedom študijnej komisie pri Uhorskej kráľovskej miestodržiteľskej rade a zároveň predsedom jej cenzorského zboru. V roku 1842 bol menovaný aj za predsedu uhorskej expedície pri dvorskej komore vo Viedni.

Na ceste zo župného zasadania v Nitre náhle umrel v Hlohovci, odkiaľ ho previezli do Veselého a pochovali ho v tamojšej rodinnej krypte. V roku 1817 sa stal čestným členom bavorskej Kráľovskej akadémie vied. 

Bol spoluzakladateľom a čestným členom Uhorskej akadémie vied, od 17. novembra 1830 bol členom jej predstavenstva a od 15. februára 1831 jej čestným clenom.[chýba zdroj]

Literárna a vedecká činnosť
---------------------------

Alojz Medňanský bol aj literárne činný a ťažisko jeho tvorby spočíva v kratších historických prácach, v ktorých predstavil osobnosti uhorských dejín alebo dejiny hradov, hlavne z územia dnešného Slovenska. Spoločne s priateľom barónom Jozefom Hormayrom začal v roku 1820 vo Viedni vydávať časopis *Taschenbuch für die Vaterländische Geschichte* (Knižka vlasteneckých dejín), ktorého súčasťou boli aj články historicko-vlastivedného charakteru o uhorských dejinách. Postupne v časopise Medňanský spracoval dejiny všetkých významnejších hradov v Uhorsku. Z jeho literárnych prác sú dnes najviac známe knihy *Rozprávky, povesti a legendy z uhorského dávnoveku* a cestopisné dielo *Malebná cesta dolu Váhom*.

Dielo
-----

* *Malebná cesta dolu Váhom* (Malerische Reise anf dern Waaglfusse in Ungarn; 1826)
* *Rozprávky, povesti a legendy z uhorského dávnoveku* (Erzählungen, Sagen und Legenden aus Ungarns Vorzeit; 1829)

Referencie
----------

1. 1 2 3  MEDŇANSKÝ, Alojz (Mednyánszky). In:  *Slovenský biografický slovník*. Zväzok IV. M – Q. Martin : Matica slovenská, 1990. 568 s. Dostupné online. ISBN 80-7090-070-9. S. 131 – 132.
2. 1 2 3 4 5  TASR. Vlastivedný bádateľ a publicista barón Medňanský zomrel pred 175 rokmi. *teraz.sk* (Bratislava: TASR), 2019-06-17. Dostupné online [cit. 2023-03-31].
3. 1 2  PILKA, Marcel. *Barón Alojz Medňanský* [online]. Rakovice: Obecný úrad, [cit. 2023-03-31]. Dostupné online.
4. 1 2 3 4 5 6 7  BADŽGOŇOVÁ, Dana. 235. výročia narodenia a 175. výročie úmrtia - Alojz Medňanský. *Beckovské noviny* (Beckov: Obecný úrad), jún 2019, roč. XXIV, čís. 3, s. 6. Dostupné online [cit. 2023-03-31].
5. ↑   *Alojz Medňanský* [online]. Stredná odborná škola dopravná Martin-Priekopa, [cit. 2023-03-31]. Dostupné online.
6. ↑  Baroness Antónia Mednyánszká (Portrait of Antónia, Countess of Bolz). In:  *Web umenia* [online]. Bratislava: Slovenská národná galéria, [cit. 2023-03-31]. Dostupné online.
7. ↑  TIBENSKÝ, Ján: Alojz Mednyanský a Slovensko. In: MEDNYANSKÝ, Alojz: *Malebná cesta dolu Váhom.* Bratislava 1981 (3. vydanie), s. 10.
8. ↑  Alojz Medňanský. In: REHÁKOVÁ, Lívia, a kol. *Zásady ochrany, obnovy a prezentácie hodnôt územia pamiatkovej zóny Beckov* [online]. Bratislava: Pamiatkový úrad SR, 2010, [cit. 2023-03-31]. S. 46 – 47. Dostupné online.

Literatúra
----------

* MEDNYÁNSZKY, Miklós: *A Mednyánszky család* („Rodina Mednyánszkych"). Budapest : Széphalom Könyvműhely, 2016. 212 s. ISBN 978-615-5479-33-5
* TIBENSKÝ, Ján: Alojz Mednyanský a Slovensko. In: MEDNYANSKÝ, Alojz: Malebná cesta dolu Váhom. Bratislava : Tatran, 1981 (3. vydanie), s. 7 - 32 (úvodná štúdia; kniha má rozsah 160 s. + 1 príloha - tabuľka).

Iné projekty
------------

Commons
* Spolupracuj na Commons Commons ponúka multimediálne súbory na tému **Alojz Medňanský**

Externé odkazy
--------------

* Záznam o narodení a krste v matrike -indexovaný záznam; pokrstený ako Aloysius Joannes Antonius Ladislaus Mednanszky

Autoritné údaje: * BnF: 10605638r
* GND: 100521878
* ISNI: 0000000078527516
* LCCN: n84079115
* NK ČR: kup20020000063787
* PIM: PIM64725
* SNK: 209850
* VIAF: 2815876
* WorldCat: lccn-n84079115